钦定古今图书集成/理学汇编/文学典/第060卷 > 李拯
## 钦定古今图书集成/理学汇编/文学典/第060卷 > 李拯

按《旧唐书文苑传》：“李拯，字昌时，陇西人。咸通十二年，
登进士第。乾符中，累佐府幕。黄巢之乱，避地平阳。僖
宗还京，召拜尚书郎，转考工郎中，知制诰。僖宗再幸
宝鸡，拯扈从不及。在凤翔，襄王僭号，逼为翰林学士。
拯既污伪署，心不自安。后朱玫秉政，百揆无叙，典章
浊乱，拯尝朝退，驻马国门，望南山而吟曰：‘紫宸朝罢
缀鸳鸾，丹凤楼前驻马看。唯有终南山色在，晴明依
旧满长安’。”吟已涕下。及王行瑜杀朱玫，襄王出奔京
城，拯为乱兵所杀。妻卢氏，知书能文，有姿色。拯既死，
伏其尸恸哭。贼逼之，坚哭不动。又临之以兵，至于断
一臂，终不顾，为贼所害，人皆伤之。